钦定古今图书集成/明伦汇编/皇极典/第257卷 > 朱子全书 > 与陈丞相
## 钦定古今图书集成/明伦汇编/皇极典/第257卷 > 朱子全书 > 与陈丞相

古之君子有志于天下者，莫不以致天下之贤为急。
而其所以急于求贤者，非欲使之缀缉言语，誉道功
德，以为一时观听之美而已，盖将以广其见闻之所
不及，思虑之所不至，且虑夫处己接物之间或有未
尽善者，而将使之有以正之也。是以其求之不得不
博，其礼之不得不厚，其待之不得不诚，必使天下之
贤识与不识，莫不乐自致于吾前以辅吾过，然后吾
之德业得以无愧乎隐微而寖极乎光大耳。然彼贤
者，其明既足以烛事理之微，其守既足以遵圣贤之
辙，则其自处必高，而不能同流合污以求誉；自待必
厚，而不能陈词饰说以自媒；自信必笃，而不能趋走
唯诺以苟容也。是以王公大人，虽有“好贤乐善之诚，
而未必得闻其姓名，识其面目，得其心志之底蕴”，又
况初无此意，而其所取，特在乎文字言语之间乎？盖
好士而取之文字言语之间，则道学德行之士，吾不
得而闻之矣。求士而取之投书献启之流，则自重有
耻之士，吾不得而见之矣。待士而杂之妄庸便佞之
伍，则志节慷慨之士，“宁有长揖而去耳，而况乎所谓
对偶骈俪，谀佞无实，以求悦乎？世俗之文，又文字之
末流，非徒有志于高远者，鄙之而不为。若乃文士之
有识者，亦未有肯深留意于其间者也。而间者窃听
于下风，似闻明公专欲以此评天下之士，若其果然，
则某窃以为误矣。”江右旧多文士，而近岁以来，行谊
志节之有闻者，亦彬彬焉。惟明公留意取其彊明正
直者以自辅，而又表其惇厚廉退者以厉俗。毋先文
艺，以后器识，则陈太傅不得专美于前，而天下之士
亦庶乎不失望于明公矣。